b'\n_START_ARTICLE_\nWaterloo (kappale)\n_START_SECTION_\nKappaleen ty\xc3\xb6st\xc3\xb6\n_START_PARAGRAPH_\nMarraskuussa 1973 ABBAn j\xc3\xa4senet Bj\xc3\xb6rn Ulvaeus ja Benny Andersson sek\xc3\xa4 manageri Stig Anderson oli kutsuttu tuomaan ehdokaskappale vuoden 1974 Eurovision laulukilpailun Ruotsin karsintaan, Melodifestivaleniin. Yhtye oli ep\xc3\xa4onnistunut vuoden 1973 karsinnoissa, joten kolmikko oli aiempaa innostuneempi kilpailusta. Lis\xc3\xa4ksi brittil\xc3\xa4iset ja yhdysvaltalaiset levy-yhti\xc3\xb6t suhtautuivat avoimen v\xc3\xa4linpit\xc3\xa4m\xc3\xa4tt\xc3\xb6m\xc3\xa4sti ruotsalaiseen popmusiikkiin, joten ABBA tiesi euroviisujen olevan ainoa tie suuren, maailmanlaajuisen yleis\xc3\xb6n tietoisuuteen. Yhtye my\xc3\xb6s huomasi, ettei itse kilpailun voittaminen ollut t\xc3\xa4rkeint\xc3\xa4, vaan ainoastaan esill\xc3\xa4 oleminen, sill\xc3\xa4 edellisvuoden toiseksi ja kolmanneksi sijoittuneista kappaleista tuli maailmalla paljon suurempia hittej\xc3\xa4 kuin itse voittajasta._NEWLINE_Ulvaeus, Andersson ja Anderson tulivat siihen lopputulokseen, ett\xc3\xa4 ABBAn parhaat mahdollisuudet olisivat iloisessa ja nopeatempoisessa laulussa. Yhtyeen j\xc3\xa4senet Ulvaeus ja Andersson l\xc3\xa4htiv\xc3\xa4t ty\xc3\xb6st\xc3\xa4m\xc3\xa4\xc3\xa4n laulua kes\xc3\xa4m\xc3\xb6keilleen Viggs\xc3\xb6n saarelle Tukholman saaristoon. T\xc3\xa4m\xc3\xa4 oli heid\xc3\xa4n tapansa, sill\xc3\xa4 Polar Music -yhti\xc3\xb6n tuottajina saaristo soi kaksikolle rauhaisan paikan ilman h\xc3\xa4iri\xc3\xb6tekij\xc3\xb6it\xc3\xa4. Saarella Anderssonilla ja Ulvaeuksella oli tapana ty\xc3\xb6skennell\xc3\xa4 tuntikausia yhdess\xc3\xa4 istuen, kitaraa ja pianoa soittaen, hyr\xc3\xa4illen melodioita ja yritt\xc3\xa4en l\xc3\xb6yt\xc3\xa4\xc3\xa4 uusia ideoita. Tulevasta euroviisukarsintakappaleesta saatiin aikaan kaksi eri versiota, joista toinen oli nopea rock-vivahteinen esitys, joka oli saanut vaikutteita Phil Spectorin 1960-luvulla tuottamista kappaleista. Se muistutti my\xc3\xb6s Wizzard-yhtyeen vuoden 1973 hitti\xc3\xa4 \xe2\x80\x9dSee My Baby Jive\xe2\x80\x9d. C-kasetille \xc3\xa4\xc3\xa4nitetty demo, jolla kaksikko hyr\xc3\xa4ili melodiaa pianon ja kitaran s\xc3\xa4est\xc3\xa4m\xc3\xa4n\xc3\xa4, luovutettiin Stig Andersonille._NEWLINE_Stig Anderson oli ollut 1960-luvulta l\xc3\xa4htien Ruotsin tuotteliaimpia sanoittajia, ja h\xc3\xa4n aloitti uuden kappaleen sanoittamisen yritt\xc3\xa4m\xc3\xa4ll\xc3\xa4 keksi\xc3\xa4 sille sopivaa nime\xc3\xa4. H\xc3\xa4n halusi nimeksi sellaisen, joka olisi maailmanlaajuisesti ymm\xc3\xa4rrett\xc3\xa4viss\xc3\xa4._NEWLINE_\xc2\xbbPyrin l\xc3\xb6yt\xc3\xa4m\xc3\xa4\xc3\xa4n sellaisen sanan, jota ei tarvitsisi k\xc3\xa4\xc3\xa4nt\xc3\xa4\xc3\xa4. Jotakin sellaista, mik\xc3\xa4 olisi kaikille tuttua. Jotakin samantapaista kuin \xe2\x80\x9dRing Ring\xe2\x80\x9d. Haeskelin kolmitavuista ilmausta, joka sopisi yhteen melodian kanssa.\xc2\xbb_NEWLINE_(Stig Anderson, ABBAn manageri ja \xe2\x80\x9dWaterloon\xe2\x80\x9d sanoittaja)_NEWLINE_Aluksi Anderson kokeili sanaa Honey Pie, joka ei kuitenkaan tuntunut johtavan mihink\xc3\xa4\xc3\xa4n. Viikon miettimisen j\xc3\xa4lkeen h\xc3\xa4n lopulta l\xc3\xb6ysi sanan Waterloo kirjasta, joka sis\xc3\xa4lsi arkisia ilmauksia. Se viittasi Napoleon Bonaparten kuuluisaan tappioon Waterloon taistelussa 18. kes\xc3\xa4kuuta 1815. Muutamassa tunnissa h\xc3\xa4n oli saanut valmiiksi kappaleen ruotsinkieliset sanat, joissa Waterloon taistelu toimi metaforana naiselle, \xe2\x80\x9djolla ei ollut muuta mahdollisuutta kuin antautua kosijansa hellitt\xc3\xa4m\xc3\xa4tt\xc3\xb6m\xc3\xa4n piirityksen edess\xc3\xa4\xe2\x80\x9d. Anderson soitti Benny Anderssonille ja lauloi h\xc3\xa4nelle sanoituksensa. Sek\xc3\xa4 Andersson ett\xc3\xa4 Bj\xc3\xb6rn Ulvaeus hyv\xc3\xa4ksyiv\xc3\xa4t Stig Andersonin tuotoksen._NEWLINE_Kappale \xc3\xa4\xc3\xa4nitettiin Waterloo-albumin sessioiden lopulla joulukuussa 1973, kaksi p\xc3\xa4iv\xc3\xa4\xc3\xa4 tekstin valmistumisen j\xc3\xa4lkeen. Kitaraa soitti Janne Schaffer, bassokitaraa Rutger Gunnarsson ja rumpuja Ola Brunkert. ABBAn j\xc3\xa4senist\xc3\xa4 Benny Andersson soitti pianoa. Oikea tunnelma kappaleeseen l\xc3\xb6ydettiin muutaman yrityksen j\xc3\xa4lkeen. Kappaleen lopullisessa versiossa on kaikkiaan kaksi s\xc3\xa4keist\xc3\xb6\xc3\xa4 sek\xc3\xa4 kolme kertos\xc3\xa4keist\xc3\xb6\xc3\xa4. S\xc3\xa4vellaji on D. Rateyourmusic-sivusto on kuvaillut kappaletta europopiksi, popiksi ja pop rockiksi. Vastaavasti Discogs-sivusto asettaa kappaleen genreiksi popin, rockin ja iskelm\xc3\xa4n.\n_START_SECTION_\nJulkaisu ja vastaanotto\n_START_PARAGRAPH_\nABBAn voitettua Ruotsin euroviisukarsinnat, \xe2\x80\x9dWaterloosta\xe2\x80\x9d oli tehty pian englanninkielinen versio, joka kopioitiin nopeasti l\xc3\xa4hetett\xc3\xa4v\xc3\xa4ksi ulkomaisiin levy-yhti\xc3\xb6ihin. ABBAn levy-yhti\xc3\xb6ll\xc3\xa4, Polar Musicilla, oli levytyssopimus kaikkien Euroopassa vaikuttavien levy-yhti\xc3\xb6iden kanssa, mik\xc3\xa4 mahdollisti sen, ett\xc3\xa4 \xe2\x80\x9dWaterloo\xe2\x80\x9d saatiin Euroopassa markkinoille jo ennen itse Eurovision laulukilpailua. Manageri Stig Anderson l\xc3\xa4hti seuraavalla viikolla kolmip\xc3\xa4iv\xc3\xa4iselle matkalle Keski-Eurooppaan, miss\xc3\xa4 h\xc3\xa4n jakoi \xe2\x80\x9dWaterloota\xe2\x80\x9d radioasemille ja tiskijukille. Polar promotoi kappaletta kaikkiaan 250 000 kruunun edest\xc3\xa4 aina yhdysvaltalaisia Billboard- ja Cashbox-musiikkilehti\xc3\xa4 my\xc3\xb6ten. \xe2\x80\x9dWaterloosta\xe2\x80\x9d \xc3\xa4\xc3\xa4nitettiin my\xc3\xb6s saksan- ja ranskankieliset versiot._NEWLINE_Kappale oli julkaistu singlen\xc3\xa4 jo ennen Euroviisuja. Sek\xc3\xa4 ruotsinkielinen ett\xc3\xa4 englanninkielinen versio ilmestyiv\xc3\xa4t maaliskuussa 1974. Kaikkiaan single julkaistiin 54:ss\xc3\xa4 maassa. Yhtye oli my\xc3\xb6s kutsuttu esitt\xc3\xa4m\xc3\xa4\xc3\xa4n kappale Britannian television Top of the Pops -tv-ohjelmaan kauan ennen kilpailua. Esiintyminen kyseisess\xc3\xa4 ohjelmassa tapahtui lopulta kaksi p\xc3\xa4iv\xc3\xa4\xc3\xa4 Euroviisujen j\xc3\xa4lkeen, ja yhtye esiintyi my\xc3\xb6s L\xc3\xa4nsi-Saksan televisiossa._NEWLINE_\xe2\x80\x9dWaterloo\xe2\x80\x9d oli yksi vuoden 1974 suurimmista hiteist\xc3\xa4. Se nousi muun muassa kes\xc3\xa4kuussa Britannian listaykk\xc3\xb6seksi kahden viikon ajaksi. Listan k\xc3\xa4rkeen kappale p\xc3\xa4\xc3\xa4si my\xc3\xb6s ainakin Sveitsiss\xc3\xa4 (9 viikkoa), Norjassa (8 viikkoa), L\xc3\xa4nsi-Saksassa (4 viikkoa), Alankomaissa (2 viikkoa), Belgiassa, Etel\xc3\xa4-Afrikassa, Irlannissa, ja Suomessa. Ruotsissa englanninkielisen version sijoitus oli kolmas._NEWLINE_Singlen julkaisu Yhdysvalloissa muodostui mutkikkaaksi. ABBA oli solminut Britanniassa sopimuksen Epic Recordsin kanssa, joka kuului silloiseen CBS Recordsiin. Sopimukseen kuului, ett\xc3\xa4 yhtyeell\xc3\xa4 oli optio CBS:n kanssa levytyssopimukseen Yhdysvalloissa. Stig Anderson pyrki kontaktiin CBS:n kanssa, mutta kyseinen yhti\xc3\xb6 ei ollut juurikaan kiinnostunut ABBAsta edes Euroviisuvoiton j\xc3\xa4lkeen. Lopulta Anderson sai kollegoidensa kautta yhteyden Atlantic Recordsiin, jonka toimitusjohtaja Jerry L. Greenberg innostui \xe2\x80\x9dWaterloosta\xe2\x80\x9d. Sopimus ABBAn ja Atlanticin v\xc3\xa4lill\xc3\xa4 solmittiin lopulta toukokuussa 1974, ja \xe2\x80\x9dWaterloo\xe2\x80\x9d nousi Billboard Hot 100 -listan sijalle kuusi myyden 800 000 kappaletta.'